Έντονοι φόβοι ότι ο τραυματισμός του αρχηγού της ΑΕΚ θα αποδειχθεί πολύ σοβαρός. Επικοινωνία του Δημήτρη Μελισσανίδη με τον Νίκο Λυμπερόπουλο για ανανέωση του συμβολαίου του.

Παγωμάρα επικρατεί στην ΑΕΚ με τον τραυματισμό του Πέτρου Μάνταλου. Όλα δείχνουν ότι ο αρχηγός της Ένωσης έχει υποστεί σοβαρή ζημιά (υπάρχει έντονη ανησυχία για ρήξη χιαστών στο αριστερό γόνατο), όμως αύριο θα υποβληθεί σε μαγνητική τομογραφία, προκειμένου να διαπιστωθεί επακριβώς το πρόβλημά του και αν χρειαστεί θα μπει άμεσα στο χειρουργείο.

Μάλιστα, ο Δημήτρης Μελισσανίδης επικοινώνησε με τον Νίκο Λυμπερόπουλο, του ζήτησε να μεταφέρει στον παίκτη ότι θα είναι στο πλευρό του και έδωσε εντολή να προχωρήσει η διαδικασία για την ανανέωση του συμβολαίου του, ενώ στην συνέχεια μίλησε και με τον Έλληνα άσο λέγοντάς του: «Μην φοβάσαι τίποτα, όλοι είμαστε δίπλα σου».

Πάνω στον Μάνταλο έπεσαν όλοι οι ποδοσφαιριστές της ΑΕΚ, αλλά και ο Μανόλο Χιμένεθ αμέσως μετά τη λήξη του αγώνα στα αποδυτήρια, με τον ίδιο να είναι ο πιο ψύχραιμος σε σχέση με τις αντιδράσεις τους...